Сесар Вайехо
Далечни стъпки

Превод от испански: Александър Муратов, Атанас Далчев, 1968

chitanka.info

Баща ми спи. Ликът му величав

прилича на сърце спокойно;

сега е толкоз сладък…

и нещо има ли горчиво в него, туй съм аз.

Самотен е домът; във стаята се молят;

днес няма пак от синовете вести.

Баща ми се събужда; той изслушва

бягството в Египет и сподавеното сбогом.

Сега е толкоз близко всичко;

и нещо има ли горчиво в него, туй съм аз.

А мама ходи из овощната градина,

предвкусва вкус, без вкус останал вече.

Сега е толкоз нежна:

любов, крило и полет цяла.

Самотен е домът; без смях и врява,

без вест, без свежест и без детство.

И нещо има ли разбито тая вечер,

което слиза и скрибуца,

това са двата стари, бели, криви пътя.

Сърцето ми по тях самотно крета.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.